የምርመራ መዝገባቸው ቢዘጋም ከእስር ያልተለቀቁት አቶ ልደቱ አያሌው ዛሬ ክስ ሊመሠርቱ ነው
ላለፉት 40 ቀናት በኦሮሚያ ክልል ቢሾፍቱ ከተማ በቢሾፍቱ ክፍለ ከተማ ሁለት ፖሊስ ጣቢያ በእስር ላይ የሚገኙት አቶ ልደቱ አያሌው ተጠርጥረው ምርመራ ሲደረግባቸው የነበረው የምርመራ መዝገብ በፍርድ ቤት የተዘጋ ቢሆንም፣ ከእስር ባለመለቀቃቸው ‹‹አካልን ነፃ›› የማውጣት ክስ (Habeas Corpus) ዛሬ ነሐሴ 27 ቀን 2012 ዓ.ም. ሊያቀርቡ መሆኑ ተገለጸ፡፡የኢትዮጵያውያን ዴሞክራሲያዊ ፓርቲ (ኢዴፓ) ብሔራዊ ምክር ቤት አባል አቶ ልደቱ ነሐሴ 25 ቀን 2012 ዓ.ም. በምሥራቅ ሸዋ ዞን ቢሾፍቱ ወረዳ ፍርድ ቤት ቀርበው ነበር፡፡ መርማሪ ፖሊስ በተሰጠው የምርመራ ጊዜ ምርመራውን አጠናቆ የምርመራ መዝገቡን ለዓቃቤ ሕግ ማስረከቡን በመግለጽ ክስ የመመሥረቻ ጊዜ 14 ቀናት እንዲፈቀድለት ጠይቆ የነበረ ቢሆንም፣ ክስ የመመሥረቻ ጊዜ የመጠየቅ ሥልጣን እንደሌለው ገልጾ መዝገቡን ዘግቶታል፡፡አቶ ልደቱም መርማሪ ፖሊስ ምርመራውን በመጨረሱና ፍርድ ቤቱም መዝገቡን በመዝጋቱ በነፃ እንዲያሰናብታቸው ወይም የዋስትና መብታቸውን እንዲያስከብርላቸው ፍርድ ቤቱን ጠይቀዋል፡፡ፍርድ ቤቱ ግን የምርመራ መዝገቡ መዘጋቱን ተናግሮ የዋስትና መብታቸውን በሚመለከት ምንም ሳይል ችሎቱን በማጠናቀቁ ፖሊስ አቶ ልደቱን ወደ ፖሊስ ጣቢያ ይዟቸው እንደተመለሰ የኢዴፓ ፕሬዚዳንት አቶ አዳነ ታደሰ ለሪፖርተር ተናግረዋል፡፡ በማግሥቱ ትናንትና ነሐሴ 26 ቀን 2012 ዓ.ም. እሳቸውን ጨምሮ (አቶ አዳነን) ቤተሰቦቻቸው በቢሾፍቱ በመገኘት በፖሊስ ጣቢያና ሌሎች ቦታዎችም አቶ ልደቱ እንዲፈቱ ያደረጉት ጥረት እንዳልተሳካም ገልጸዋል፡፡ቢሾፍቱ ሁለት ፖሊስ ጣቢያ ሄደው ሲያነጋግሯቸው የዋስትና መብታቸውን በማመልከቻ እንዲጠይቁ ከመንገር ባለፈ፣ ሌላ መፍትሔ እንዳላገኙም አቶ አዳነ አስረድተዋል፡፡አቶ ልደቱን እንዳናገሯቸው የገለጹት አቶ አዳነ፣ ማመልከቻ በማቅረብ የዋስትና መብታቸውን እንዲጠይቁ ሲጠይቋቸው ‹‹ፖሊስ ከአንድ ወር በላይ ሲመረምረኝ ቆይቶ ምርመራውን በማጠናቀቁና ፍርድ ቤቱም የምርመራ መዝገቡን በመዝጋቱ በነፃ መሰናበት አለብኝ፤›› እንዳሏቸው ገልጸዋል፡፡ አካልን ነፃ የማውጣት ክስ እንዲመሠረትላቸውም ስለጠየቁ ዛሬ ነሐሴ 27 ቀን 2012 ዓ.ም. አካልን ነፃ የማውጣት ክስ   (Habeas Corpus) እንደሚመሠርቱ ተናግረዋል፡፡አቶ ልደቱ በተጠረጠሩበት ከድምፃዊ ሃጫሉ ሁንዴሳ ግድያ ጋር በተያያዘ ሰኔ 23 እና 24 ቀን 2012 ዓ.ም. የቢሾፍቱ ወጣቶች ግጭትና ሁከት እንዲፈጥሩ በገንዘብ በመርዳት ወንጀል ሐምሌ 17 ቀን 2012 ዓ.ም. አዲስ አበባ ከተማ በፌዴራል ፖሊስ ተጠርተው ሲሄዱ ወደ ቢሾፍቱ ከተማ መወሰዳቸውንና መታሰራቸውን መዘገባችን ይታወሳል፡፡ 